
Önismereti kísérlet - A részvételiség és a ritualitás elemeinek vizsgálata egy alkotófolyamat során

Az Önismereti kísérlet - a részvételiség és a ritualitás elemeinek vizsgálata egy alkotófolyamat során című tudományos dolgozatomban interdiszciplináris megközelítéssel kezelem a kutatni kívánt témámat. A dolgozat a két kulcsfogalom meghatározásával, és különböző elméletek összevetése alapján történő definiálásával kezdődik. A két műfaj hasonlóságait ebben a részben és a későbbiekben is elsősorban a befogadóikkal való kapcsolatukon keresztül vizsgálom, hiszen mind a kettő, a klasszikus polgári színháztól eltérő módon aktív, cselekvő helyzetbe teszi nézőit.
Ezután egy általam megvalósított projekt létrehozásának állomásait kezdem el elemezni, kitérve az előzetes kutatásokra, az alkotói szakaszra, a véglegesítési fázisra, valamint a visszajelzésekre. Ennek során rámutatok az egyes alkotóelemek részvételi- és rituális mozzanataira. Mivel az elemzett ProjectMorpheo egy olyan részvételi esemény, amely az alvás fontosságára és az álmok jelentésére hivatott felhívni a résztvevők figyelmét, nem kis mértékben érinti a pszichológia területét, s erről a dolgozatban is adok egy rövid áttekintést.
A hipotézisben felvetem, hogy a ritualitás és a részvételiség eszközeinek használata művészeti események során hasonló hatások kiváltására alkalmas. Ezt a dolgozatban felvetett szempontrendszer szerint be is bizonyítom a bemutatott hasonlóságok, példák és saját tapasztalatomból- , vagy épp szakirodalomból kölcsönzött érvek segítségével. Ezekből levonva a következtetést felvázolom, hogy miért és mennyiben kíván azonos jellegű alkotói attitűdöt a két műfaj alkalmazása.



